CELEX: 32018D0219
Language: lt
Date: 1516665600000
Title: 2018 m. sausio 23 d. Tarybos sprendimas (ES) 2018/219 dėl Europos Sąjungos ir Šveicarijos Konfederacijos susitarimo dėl jų šiltnamio efektą sukeliančių dujų apyvartinių taršos leidimų prekybos sistemų susiejimo sudarymo

16.2.2018   
            
            
               LT
            
            
               Europos Sąjungos oficialusis leidinys
            
            
               L 43/1
            
         TARYBOS SPRENDIMAS (ES) 2018/219
   2018 m. sausio 23 d.
   dėl Europos Sąjungos ir Šveicarijos Konfederacijos susitarimo dėl jų šiltnamio efektą sukeliančių dujų apyvartinių taršos leidimų prekybos sistemų susiejimo sudarymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 6 dalies antros pastraipos a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:
   
               (1)
            
            
               pagal Tarybos sprendimą (ES) 2017/2240 (2), Europos Sąjungos ir Šveicarijos Konfederacijos susitarimas dėl jų šiltnamio efektą sukeliančių dujų apyvartinių taršos leidimų prekybos sistemų susiejimo (toliau – Susitarimas) buvo pasirašytas 2017 m. lapkričio 23 d. su sąlyga, kad jis bus sudarytas vėliau;
            
         
               (2)
            
            
               didžiausio leidžiamo išmetamųjų teršalų kiekio nustatymo ir apyvartinių taršos leidimų prekybos sistemos yra politikos priemonės, kuriomis galima ekonomiškai efektyviai mažinti išmetamą šiltnamio efektą sukeliančių dujų kiekį. Tikimasi, kad susiejus didžiausio leidžiamo išmetamųjų teršalų kiekio nustatymo ir apyvartinių taršos leidimų prekybos sistemas bus paskatinta platesnė anglies dioksido kainodara, padaugės išmetamųjų teršalų kiekio mažinimo galimybių ir prekyba apyvartiniais taršos leidimais taps ekonomiškai efektyvesnė. Sukurti gerai veikiančią tarptautinę anglies dioksido rinką susiejant pagal principą „iš apačios į viršų“ atskiras apyvartinių taršos leidimų prekybos sistemas (toliau – ATLPS) yra ne tik Sąjungos, bet ir visos tarptautinės bendruomenės ilgalaikis tikslas, nes tai yra vienas iš būdų pasiekti klimato srities tikslus, įskaitant nustatytuosius Paryžiaus susitarime dėl klimato kaitos;
            
         
               (3)
            
            
               Susitarimas turėtų būti patvirtintas;
            
         
               (4)
            
            
               labai svarbu į Šveicarijos ATLPS įtraukti aviacijos sektorių, kad Šveicarijos ATLPS ir Sąjungos ATLPS būtų susietos. Kadangi į Šveicarijos ATLPS aviacijos sektorius dar nėra įtrauktas, Šveicarijos Konfederacija rengia taisykles, kuriomis jos ATLPS apimtų ir aviacijos sektorių. Susitarimas neturėtų įsigalioti tol, kol nebus nustatytos tos taisyklės ir pakeistas Susitarimo I priedo B dalis, kad jame būtų nurodytos tos taisyklės,
            
         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Šveicarijos Konfederacijos susitarimas dėl jų šiltnamio efektą sukeliančių dujų apyvartinių taršos leidimų prekybos sistemų susiejimo (3).
   2 straipsnis
   1.   Tarybos pirmininkas paskiria asmenį (-is), kuris (-ie) įgaliojamas (-i) Europos Sąjungos vardu apsikeisti Susitarimo 21 straipsnyje numatytais ratifikavimo arba patvirtinimo dokumentais ir taip išreikšti Sąjungos sutikimą laikytis Susitarimo (4).
   2.   Apie Sąjungos patvirtinimo dokumentą bus pranešta tik tada, kai Šveicarijos Konfederacija užtikrins reikiamų taisyklių dėl aviacijos sektoriaus įtraukimo į ATLPS įsigaliojimą ir atitinkamai iš dalies bus pakeistas Susitarimo I.B priedas.
   3 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2018 m. sausio 23 d.
      
         
            Tarybos vardu
         
         
            Pirmininkas
         
         V. GORANOV
      
   
   
      (1)  2017 m. gruodžio 12 d. pritarimas (dar nepaskelbtas Oficialiajame leidinyje).
   
      (2)  2017 m. lapkričio 10 d. Tarybos sprendimas (ES) 2017/2240 dėl Europos Sąjungos ir Šveicarijos Konfederacijos susitarimo dėl jų šiltnamio efektą sukeliančių dujų apyvartinių taršos leidimų prekybos sistemų susiejimo pasirašymo Sąjungos vardu ir laikino taikymo (OL L 322, 2017 12 7, p. 1).
   
      (3)  Susitarimas paskelbtas OL L 322, 2017 12 7, p. 3, kartu su sprendimu dėl pasirašymo.
   
      (4)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.